Nasa ontken ‘verwoestende asteroïed’Soortgelyke grafika word op sosiale media rondgestuur Nasa het in ’n seldsame reaksie op volgehoue gerugte dat die aarde binnekort deur ’n aard-verwoestende asteroïed getref gaan word, die storie ontken. Volgens Nasa is daar geen aanduiding van ’n bedreiging van hierdie aard die volgende eeu nie. Volgens die wolhaarstorie, wat hoofsaaklik op die internet versprei word, sal ’n reuse asteroïed die aarde tussen 15 en 28 September vanjaar tref. Dit is ou gerugte wat weer die afgelope weke lewe gekry het, en spruit blykbaar voort uit ’n “gesig” wat ‘n self-aangestelde profeet, Efrain Rodriguez, in 2010 in ’n brief aan Nasa “bekend gemaak het.” Rodriquez self ontken dat die gevalle met mekaar verband hou. Dit val saam met die jaarlikse “grap” dat Mars op 27 Augustus so na aan die aarde sal wees dat dit so groot soos die maan sal vertoon. Die “poets” word reeds die afgelope meer as ’n dekade jaarliks versprei en elke jaar word mense uitgevang. Mars is dan in werklikheid byna op sy verste punt van die aarde. Bron: Christian Science Monitor